SK Úradný vestník Európskej únie C 188/44

Uverejnenie žiadosti o zmenu podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2016/C 188/07)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

ŽIADOSŤ O ZMENU

NARIADENIE RADY (ES) č. 510/2006 o

ochrane zemepisných označení a označení pôvodu poľnohospodárskych výrobkov a potravín (2)

ŽIADOSŤ O ZMENU V SÚLADE S ČLÁNKOM 9

„GORGONZOLA“

ES č. IT-PDO-0217-01214 – 18.3.2014

CHZO ( ) CHOP ( X )

1. Položka v špecifikácii výrobku, ktorej sa zmena týka

— ☐ Názov výrobku — ☒ Opis výrobku — ☐ Zemepisná oblasť — ☒ Dôkaz o pôvode — ☒ Spôsob výroby — ☐ Súvislosť — ☒ Označovanie — ☐ Vnútroštátne požiadavky — ☒ Iné [zmena pravidiel balenia]

2. Druh zmeny (zmien)

— ☒ Zmena jednotného dokumentu alebo zhrnutia — ☐ Zmena špecifikácie zapísaného CHOP alebo CHZO, ku ktorému nebol uverejnený jednotný dokument ani zhrnutie — ☐ Zmena špecifikácie, ktorá si nevyžaduje zmenu uverejneného jednotného dokumentu [článok 9 ods. 3 nariadenia (ES) č. 510/2006] — ☐ Dočasná zmena špecifikácie vyplývajúca z uloženia povinných sanitárnych alebo rastlinolekárskych opatrení orgánmi verejnej moci [článok 9 ods. 4 nariadenia (ES) č. 510/2006]

3. Zmena (zmeny)

Opis výrobku

Výrobok sa nezmenil. Vypúšťa sa však prídavné meno „mäkký“, keďže presne neopisuje všetky typy syra „Gorgonzola“. Medzi mäkké syry nemožno zaradiť najmä jeho pikantný druh. Preto je nesprávne používať výraz „mäkký“ na označenie všetkých typov syra „Gorgonzola“ a mohlo by to spôsobiť zmätok pri oficiálnych kontrolách súladu so špecifikáciou v prípade pikantného typu. Prídavné meno „tučný“ sa takisto vypúšťa, lebo v časti 3.2 jednotného dokumentu sa špecifikuje minimálny percentuálny podiel tuku v sušine, v dôsledku čoho je použitie tohto prídavného mena nadbytočné.

V platnej špecifikácii sa farba cesta opisuje ako „modrozelená“, ale v rámci zmeny sa stanovuje, že môže byť aj „sivomodrá“, aby sa úplne opísali všetky možné farby rôznych typov syra „Gorgonzola“. Hoci je charakteristickou farbou cesta modrozelená, tvorba živej aeróbnej plesne v priebehu zrenia môže syru dodať farbu, ktorá sa ľudskému oku môže javiť ako sivomodrá. Ak by sa v špecifikácii nestanovovalo, že syr môže byť sivomodrej farby, takisto by to mohlo spôsobiť zmätok pri oficiálnych kontrolách, ktorými sa má určiť, či je farba cesta v súlade so špecifikáciou.

Minimálne obdobie zrenia stanovené v platnej špecifikácii sa rôzni v závislosti od typu syra „Gorgonzola“, a preto sa z nej vypúšťa nevhodný všeobecný odkaz na minimálne obdobie zrenia 50 dní.

Výrobok sa nezmenil. Informácia, že chuť závisí výlučne od dĺžky obdobia zrenia, je však nesprávna, a preto sa vypúšťa, keďže na chuť môžu mať, hoci v menšej miere, vplyv aj iné faktory, ako je hmotnosť bochníka.

Rôzne typy syra „Gorgonzola“ sa vhodnejšie rozlišujú na základe hmotnosti, chuti a dĺžky zrenia. Predchádzajúce rozdelenie, ktoré sa zaviedlo zmenou zaregistrovanou v roku 2009, môže byť zavádzajúce, lebo sa zdá, že je založené výlučne na rozmeroch syra s použitím výrazov „veľký“, „stredný“ a „malý“. Preto sa v záujme väčšej jasnosti spresnilo, že syry sa nerozdeľujú len na základe hmotnosti, ale aj chuti a obdobia zrenia. Zdá sa, že použitie výrazov „jemný typ“, „pikantný typ“ a „malý bochník, pikantný typ“ je na účely špecifikácie vhodnejšie na jednoduché rozlišovanie rôznych typov syra „Gorgonzola“. „Jemný typ“ zodpovedá „veľkému“ bochníku uvedenému v prechádzajúcom rozdelení. Výraz „mierne pikantný“ sa vypúšťa, lebo nie je vhodný, keďže tento syr má „jemnú chuť“, ako sa uvádza v špecifikácii. „Pikantný“ typ zodpovedá „stredne veľkému bochníku“ z predchádzajúceho rozdelenia. „Malý bochník, pikantný typ“ sa v predchádzajúcom rozdelení uvádzal ako „malý bochník“.

Minimálne a maximálne rozmery bochníkov sa mierne upravujú, aby odzrkadľovali skutočnú výrobu, keďže objem môže vzrásť alebo sa zmenšiť v závislosti od obsahu vlhkosti v syre.

Dopĺňa sa maximálne trvanie obdobia zrenia (pozri časť „Spôsob výroby“).

Rôzne typy syra „Gorgonzola“ sa preto rozlišujú na základe hmotnosti, chuti a dĺžky zrenia:

— veľký bochník, jemný typ: hmotnosť 9 až 13,5 kg, jemná chuť a obdobie zrenia minimálne 50 dní a maximálne 150 dní,

— veľký bochník, pikantný typ: hmotnosť 9 až 13,5 kg, výrazná pikantná chuť a obdobie zrenia minimálne 80 dní a maximálne 270 dní,

— malý bochník, pikantný typ: hmotnosť 5,5 až do 9 kg, výrazná pikantná chuť a obdobie zrenia minimálne 60 dní a maximálne 200 dní.

Dôkaz o pôvode

Aby sa zaručila pravosť syra „Gorgonzola“, môže sa tento výrobok uvádzať na trh vcelku, vodorovne rozrezaný na polovice alebo na menšie kusy zabalené do hliníkovej fólie s vyrazeným označením.

S cieľom zachovať kvalitu, zaručiť pôvod a zabezpečiť kontrolu sa po certifikácii oprávneného kontrolného orgánu alebo iného orgánu povereného na tento účel môže syr „Gorgonzola“ uvádzať na trh aj ako spotrebiteľsky balený porciovaný syr bez hliníkovej fólie s vyrazeným označením.

Spôsob výroby

Teplota a úroveň relatívnej vlhkosti v priestoroch, kde syr zreje, sa mierne upravujú, aby sa zohľadnili inovácie zariadení na zrenie syra a súvisiacich technológií, ktoré zlepšujú kvalitatívne vlastnosti syra „Gorgonzola“.

Dopĺňa sa maximálne obdobie zrenia, keďže ďalšie zrenie by predstavovalo vážne riziko, že výrobok stratí svoje osobité a organoleptické vlastnosti.

Označovanie

Aby sa uľahčilo overovanie súladu so špecifikáciou, a najmä aby sa spotrebiteľom umožnilo informovane sa rozhodnúť aj v prípade, že sa výrobok balí v maloobchodnej predajni na požiadanie spotrebiteľa, zavádza sa povinnosť, aby sa na hliníkovej fólii s vyrazeným označením na veľkých aj malých bochníkoch pikantného typu syra „Gorgonzola“, poloviciach vodorovne rozrezaného syra a porciovanom syre uvádzalo slovo „piccante“ (pikantný).

Takisto s cieľom uľahčiť overovanie súladu so špecifikáciou, a najmä umožniť spotrebiteľom informované rozhodovanie, sa zavádza povinnosť, aby sa na primárnom obale spotrebiteľsky baleného porciovaného syra odrezaného z veľkých a malých bochníkov pikantného syra „Gorgonzola“ uvádzalo slovo „piccante“ (pikantný).

Iné

Aby sa zachovala kvalita, zaručil pôvod a zabezpečila kontrola spotrebiteľsky baleného porciovaného syra „Gorgonzola“ uvádzaného na trh, v novom znení sa stanovuje, že krájanie a balenie porciovaného syra musí podliehať certifikácii oprávneného kontrolného orgánu alebo iného orgánu povereného na tento účel, a toto ustanovenie sa odôvodňuje. Dôvodom je, že mechanické krájanie bochníkov a polovíc vodorovne rozrezaného syra zabalených do hliníkovej fólie s vyrazeným označením nie je možné z dôvodov bezpečnosti potravín, a tak vzhľadom na to, že na boku bochníka syra „Gorgonzola“ sa nenachádza žiadne označenie, musí pôvod porciovaného syra bez hliníkovej fólie overiť kontrolný orgán. To maloobchodníkom nebráni porciovať a baliť syr ručne na požiadanie spotrebiteľa alebo na účely priameho predaja. Maloobchodníci hliníkovú fóliu s vyrazeným označením, v ktorej sú bochníky a polovice syra zabalené, pred krájaním nožom neodstraňujú a nepredstavuje to nebezpečenstvo z hľadiska bezpečnosti potravín. Navyše takéto úkony v zásade musia vykonávať maloobchodníci za prítomnosti spotrebiteľa alebo o to spotrebiteľ aspoň môže požiadať, najmä aby skontroloval, že použitý bochník alebo polovica syra boli zabalené v hliníkovej fólii s vyrazeným označením. Povoliť by sa malo aj to, aby maloobchodníci ručne krájali bochníky alebo polovice syra zabaleného do hliníkovej fólie s vyrazeným označením na účely priameho predaja spotrebiteľsky baleného výrobku za predpokladu, že na takto porciovanom syre vždy zostane časť fólie ako záruka pravosti.

JEDNOTNÝ DOKUMENT

NARIADENIE RADY (ES) č. 510/2006

o ochrane zemepisných označení a označení pôvodu poľnohospodárskych výrobkov a potravín (3)

„GORGONZOLA“

ES č. IT-PDO-0217-01214 – 18.3.2014

CHZO ( ) CHOP ( X )

1. Názov

„Gorgonzola“.

2. Členský štát alebo tretia krajina

Taliansko.

3. Opis poľnohospodárskeho výrobku alebo potraviny

3.1. Druh výrobku

Trieda 1.3. Syry.

3.2. Opis výrobku, na ktorý sa vzťahuje názov uvedený v bode

„Gorgonzola“ je syr s modrou plesňou, ktorý sa vyrába výhradne z pasterizovaného plnotučného kravského mlieka, ktorý má homogénne, biele a bledožlté tepelne nespracované cesto s charakteristickými modrozelenými a/alebo sivomodrými žilkami, ktoré sú dôsledkom tvorby plesne (mramorovanie).

Syr „Gorgonzola“ má tieto vlastnosti:

— tvar:

— valcovitý, s plochými koncami a rovnou bočnou stenou,

— rozmery: minimálna výška bočnej steny 13 cm, priemer 20 až 32 cm,

— rozdelenie na základe hmotnosti, chuti a zrenia: 1. veľký bochník, jemný typ: hmotnosť 9 až 13,5 kg, jemná chuť a obdobie zrenia minimálne 50 dní a maximálne 150 dní, 2. veľký bochník, pikantný typ: hmotnosť 9 až 13,5 kg, výrazná pikantná chuť a obdobie zrenia minimálne 80 dní a maximálne 270 dní, 3. malý bochník, pikantný typ: hmotnosť 5,5 až do 9 kg, výrazná pikantná chuť a obdobie zrenia minimálne 60 dní a maximálne 200 dní,

— kôra: sivej a/alebo ružovej farby, nejedlá,

— cesto: homogénne, biele a bledožlté s plesňou (mramorovaním), ktorá vytvára charakteristické modrozelené a/alebo sivomodré žilky,

— obsah tuku v sušine: minimálne 48 %.

3.3. Suroviny (len pri spracovaných výrobkoch)

Plnotučné kravské mlieko, teľacie syridlo, soľ.

3.4. Krmivo (len pri výrobkoch živočíšneho pôvodu)

Za rok aspoň 50 % sušiny v krmive kráv pochádza z oblasti výroby.

3.5. Špecifické kroky výroby, ktoré sa musia uskutočniť vo vymedzenej zemepisnej oblasti

Vo vymedzenej zemepisnej oblasti prebieha produkcia mlieka a jeho spracovanie a zrenie syra, ktorý sa má predávať ako „Gorgonzola“, ako aj pripevňovanie identifikačných označení stanovených ďalej v časti 3.7.

3.6. Špecifické pravidlá krájania, strúhania, balenia atď.

Syr „Gorgonzola“ sa môže uvádzať na trh vcelku, vodorovne rozrezaný na polovice alebo na menšie kusy zabalené do hliníkovej fólie s vyrazeným označením.

Syr „Gorgonzola“ sa po certifikácii oprávneným kontrolným orgánom alebo iným orgánom povereným na tento účel môže uvádzať na trh aj ako spotrebiteľsky balený porciovaný syr bez hliníkovej fólie s vyrazeným označením. Aby sa zachovala kvalita, zaručil pôvod a zabezpečila kontrola spotrebiteľsky baleného porciovaného syra „Gorgonzola“, ktorý sa uvádza na trh, porciovanie a balenie musí podliehať certifikácii oprávneného kontrolného orgánu alebo iného orgánu povereného na tento účel. Dôvodom je, že mechanické krájanie bochníkov a polovíc vodorovne rozrezaného syra zabalených do hliníkovej fólie s vyrazeným označením nie je možné z dôvodov bezpečnosti potravín, a tak vzhľadom na to, že na boku bochníka syra „Gorgonzola“ sa nenachádza žiadne označenie, musí pôvod porciovaného syra bez hliníkovej fólie overiť kontrolný orgán.

Syr „Gorgonzola“ sa môže nakrájať a zabaliť v maloobchodnej predajni na požiadanie spotrebiteľa za predpokladu, že je viditeľná hliníková fólia s vyrazeným označením. Syr „Gorgonzola“ sa takisto môže nakrájať a zabaliť v maloobchodnej predajni na účely priameho predaja za predpokladu, že časť hliníkovej fólie s vyrazeným označením vždy zostane na porciovanom výrobku ako záruka jeho pravosti.

3.7. Špecifické pravidlá označovania

Bochník syra „Gorgonzola“ sa rozlišuje dvoma identifikačnými označeniami, ktoré sa pripevňujú vo vymedzenej zemepisnej oblasti, a to:

— v čase výroby sa na každú plochú stenu syra pripevní identifikačná značka s identifikačným číslom mliekarne (pozri obrázok 1); Obrázok 1

— keď výrobok dosiahne požadované vlastnosti, aby bol uvoľnený na spotrebu, bochníky syra, bochníky vodorovne rozrezané na polovice, ako aj porciovaný syr podliehajúci ustanoveniam o spotrebiteľsky balenom porciovanom syre v časti 3.6., sa zabalia do hliníkovej fólie s vyrazeným identifikačným označením (pozri obrázok 2); na tejto hliníkovej fólii sa nachádza aj označenie CHOP „Gorgonzola“ so symbolom EÚ; v prípade veľkých a malých bochníkov, bochníkov vodorovne rozrezaných na polovice a porciovaného pikantného syra „Gorgonzola“ sa na hliníkovej fólii s vyrazeným označením vedľa označenia CHOP „Gorgonzola“ alebo pod ním uvádza slovo „piccante“, a to menším typom písma, ako je písmo, ktoré sa použilo na uvedené označenie. Obrázok 2

Spotrebiteľsky balený porciovaný syr odrezaný z bochníka

Na primárnom obale spotrebiteľsky baleného porciovaného syra „Gorgonzola“ sa v hlavnom zornom poli nachádzajú tieto označenia:

— označenie CHOP „Gorgonzola“ sprevádzané symbolom CHOP EÚ,

— v prípade výrobkov odrezaných z veľkých alebo malých bochníkov pikantného syra „Gorgonzola“ slovo „piccante“ uvedené menšími písmenami vedľa označenia CHOP „Gorgonzola“ alebo pod ním.

4. Stručné vymedzenie zemepisnej oblasti

Vymedzená zemepisná oblasť zahŕňa celé územie týchto provincií:

— Bergamo, Biella, Brescia, Como, Cremona, Cuneo, Lecco, Lodi, Miláno, Monza, Novara, Pavia, Varese, Verbano-Cusio-Ossola, Vercelli.

Patria do nej aj tieto obce v provincii Alessandria:

— Casale Monferrato, Villanova Monferrato, Balzola, Morano Po, Coniolo, Pontestura, Serralunga di Crea, Cereseto, Treville, Ozzano Monferrato, San Giorgio Monferrato, Sala Monferrato, Cellamonte, Rosignano Monferrato, Terruggia, Ottiglio, Frassinello Monferrato, Olivola, Vignale, Camagna, Conzano, Occimiano, Mirabello Monferrato, Giarole, Valenza, Pomaro Monferrato, Bozzole, Valmacca, Ticineto, Borgo San Martino a Frassineto Po.

5. Súvislosť so zemepisnou oblasťou

5.1. Špecifickosť zemepisnej oblasti

Prírodné faktory súvisia s klimatickými podmienkami vo vymedzenej zemepisnej oblasti, ktoré podporujú hojnosť kvalitného krmiva pre dojnice, ako aj tvorbu mikrobiologických kultúr určujúcich organoleptické vlastnosti a sfarbenie syra. Pokiaľ ide o ľudské faktory, okrem historického významu syra pre miestne hospodárstvo treba poukázať aj na to, že zložité úkony v rámci výroby syra „Gorgonzola“, sú založené na tradičných remeselných syrárskych technikách: naočkovanie mlieka mliečnymi enzýmami a suspenzia spór Penicillium a vybraných kvasiniek, ako aj pridanie teľacieho syridla pri ideálnej teplote, suché solenie a charakteristické prepichovanie cesta počas zrenia sa už celé storočia vo vymedzenej zemepisnej oblasti odovzdávajú z generácie na generáciu.

5.2. Špecifickosť výrobku

Syr „Gorgonzola“ má homogénne, biele a bledožlté surové cesto s charakteristickými modrozelenými a/alebo sivomodrými žilkami, ktoré sú dôsledkom tvorby plesne (mramorovanie).

Chuť sa rôzni od jemnej po výrazne štipľavú v závislosti od rozličných faktorov, najmä dĺžky obdobia zrenia.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO)

Hojnosť kvalitného krmiva pre dojnice a tradičné syrárske techniky, najmä naočkovanie syra spórami Penicillium, suché solenie a prepichovanie cesta počas zrenia, zabezpečujú organoleptické vlastnosti a sfarbenie syra „Gorgonzola“.

Odkaz na uverejnenie špecifikácie

(článok 5 ods. 7 nariadenia (ES) č. 510/2016 (4))

Konsolidované znenie špecifikácie výrobku je dostupné na internete: http://www.politicheagricole.it/flex/cm/pages/ServeBLOB.php/L/IT/IDPagina/3335

alebo

prejdite priamo na domovskú stránku ministerstva poľnohospodárskej, potravinárskej a lesníckej politiky (www.politicheagricole.it), kliknite na časť „Prodotti DOP IGP“ (v pravom hornom rohu obrazovky), potom na časť „Prodotti DOP IGP STG“ (na ľavej strane obrazovky) a nakoniec na časť „Disciplinari di Produzione all’esame dell’UE“.

(1) Ú. v. EÚ L 343, 14.12.2012, s. 1.

(2) Ú. v. EÚ L 93, 31.3.2006, s. 12. Nahradené nariadením (EÚ) č. 1151/2012.

(3) Nahradené nariadením (EÚ) č. 1151/2012.

(4) Pozri poznámku pod čiarou č. 3.